15 нче дәрес
Тема : Тамырдаш сүзләр.  Аффикслар  (кушымчалар) ярдәмендә яңа сүз ясау. Аларның төрле сүз төркеменә караган сүзләр ясалышындагы роле.
Максат: 
1) Сүзнең тамырын билгеләү, тамырдаш сүзләр төшенчәсен аңлата алу , тамырга кушымчалар  (аффикслар) ялгап тамырдаш сүзләр ясарга өйрәнү.

2) Сүзләргә кушымчалар ялгап, яңа сүзләр ясый белергә һәм кушымчаларны дөрес итеп куллана белергә өйрәтү.
3) Төрле сүз төркемнәре ясый торган кушымчалар белән яңа сүзләр ясау күнекмәләре формалаштыру.
Планлаштырылган нәтиҗәләр:

Предмет  буенча: Сүзнең тамырын билгели белү, тамырдаш сүзләр ясап язу. Аффикслар (кушымчалар) ярдәмендә яңа сүзләр  ясау.
Шәхескә кагылышлы: Туган телне өйрәнүгә кызыксыну уяту, сөйләмне камилләштерүгә омтылу.

Метапредмет. Танып –белү: кирәкле информацияне эзләп табу, уй-фикерне язма һәм әйтмә формада аңлап һәм ирекле оештыру.

Коммуникатив: Аралашу максатына һәм шартларына туры китереп, үз фикереңне җитәрлек дәрәҗәдә тулы һәм төгәл итеп әйтә белү.

Регулятив: Кагыйдәләрне, күрсәтмәләрне истә тотып гамәлләр кылу
Җиһазлау: презентация.
Дәрес барышы.  
I. Мотивлаштыру-ориентлашу.

1. А) Уңай психологик халәт тудыру;

Укучылар, һәммәгезгә дә яхшы кәеф телим, ә яхшы кәеф барыбызның да күңелен күтәрсен, сезгә  дәрестә уңышлар китерсен. (1-2 нче слайд)
            Ә) Белемнәрне актуальләштерү. Факультативка яки ватсапка җибәрелгән эшләрне анализлау , типик хаталарны төзәтү.

Узган дәрестә өйрәнгән материалны искә төшерү өчен сорауларга җаваплар табу.
 Әйдәгез әле, бераз кагыйдәләрне дә искә төшереп алыйк. (3нче слайд)
-Морфема сүзнең нинди кисәге?
-Тамыр нәрсә ул? 

Сүз нинди кисәкләрдән торырга мөмкин?  

Үзбәя. 

2. Уку мәсьәләсе  кую ситуациясе.
Дәфтәрләргә бүгенге числоны язабыз. Бирелгән  җөмләне матур итеп күчереп язабыз.

Балыкчы күлдә балык тота.(4нче слайд)

- Җөмләне  укыгыз. Нәрсәгә игътибар иттегез? (5-7нче слайдлар)
	Биремнәр, сораулар 
	Көтелгән җаваплар:



	-Балыкчы һәм балык сүзләрендә нинди охшашлык бар?


	Бу җөмләләрдә бер тамырдан ясалган сүзләр барлыгын ачыклыйлар



	-Нәрсә соң ул тамыр?


	Сүзнең төп мәгънәсен белдергән кисәк(сүзнең үзгәрми торган өлеше)

- балык

	Тамыр сүзнең кайсы урынында килә?
	Татар телендә тамыр һәрвакыт сүзнең башында була

	Авылдаш, сыйныфташ, партадаш

 - Болар нинди сүзләр? 
	Тамырдаш



	Тамырдаш сүзләр дип нинди сүзләрне атыйлар?
	Бер тамырдан ясалып, яңа мәгънә белдерә торган сүзләр тамырдаш була.

	-Балык сүзенә тамырга ялганып килгән кисәк нәрсә була?
	- Кушымча



	-Бирелгән  сүзләргә карагыз әле, аларга нинди кушымчалар ялгана? 

Кибетче, сатучы
	 -че, - чы



	Ни өчен кибетчегә –че кушымчасы, ә сатучыга –чы кушымчасы ялгадыгыз?


	Кушымчалар тамыр сүзнең әйтелешенә карап ялгана. Калын әйтелешле сүзләргә калын кушымча, нечкә әйтелешле сүзләргә нечкә кушымчалар ялгана

	Димәк, бүгенге дәреснең темасы нинди була?
	Тамырдаш сүзләр

	Без бүген дәрестә нәрсә өйрәнергә тиеш булабыз?


	Сүзнең тамырын билгеләргә, тамырга кушымчалар ялгап тамырдаш сүзләр ясарга өйрәнербез

	Укытучы гомумиләштерә.

-Дөрес әйттегез. Тамырдаш сүзләр турында , тамырга кушымчалар өстәп тамырдаш сүзләр ясарга өйрәнербез.
	


II. Уку мәсьәләсен адымлап чишү.  (8 -10 нчы слайдлар)
Яңа материалны ныграк күзаллау өчен теоретик материал белән танышырга.
    Татар телендә сүз бер яки берничә кисәктән- морфемадан тора. Морфема-сүзнең мәгънәгә ия булган иң кечкенә кисәге.

Мәсәлән,  колхоз-чы-лар-га  дигән сүзне алсак, анда лексик мәгънәгә ия булган колхоз, тагын аңа ялганып килгән –чы,-лар,-га  кисәкләрен табып була . Беренче  кисәк сүзнең тамыры – ул үзгәрми, сүзнең төп лексик мәгънәсен белдерә. Тамырга ялганып, өстәмә лексик-грамматик һәм абстракт- грамматик мәгънәләрне белдерүче морфемалар, кушымчалар аффикслар дип аталалар.
Кушымчаларны вазифалары буенча сүз ясагыч һәм форма ясагычка  (мөнәсәбәт кушымчаларына )  бүлеп карыйлар.

Хәзер белемнәребезне ныгыту өчен  биремнәр эшләп китәрбез.

1 нче бирем (11 нче слайд)
 Җөмләләрне күчереп язарга, сүз ясагыч кушымчалары булган сүзләрнеӊ асларына сызарга.
К.җ.:    1. Иртәнге таӊ нурыннан уянды ромашкалар. 2. Алмачуар белән минем өчен дә бүгенге  көн, бәлки, гомергә бер генә килеп китә торган зур көннәрдәндер. 3. Түземсезлек белән көтәбез шәһәр кунакларын. 4. Каян килә бер кешегә шулкадәрле сәләт, осталык, тырышлык, рухи көч? 5. Алар дус булып аерылганда,  энәле кием кигән булса да, Керпе бик файдалы киӊәш биргән. Үзбәя.

 2нче бирем. (12 нче слайд)
Сүз ясагыч кушымчалары булмаган сүзләрне төшереп калдырып язарга.

    К.җ.: тәвәккәллек,  дусларча,  каенлык, өметле, әнкәй, элгеч, сабынла, очкыч, эзләү,  суыткыч, уртача, авылдаш, мәрхәмәтсез        Үзбәя.

3 нче бирем

 Карточкалар буенча эш.

Һәр төркемдәге бирелгән сүзләр арасыннан артык   сүзне табып язарга.   
Урман – урманчы – урманга – урманлы

Җыр – җырчы – җырның –җырлый

Гармун- гармунчы – гармунсыз – гармунда

Таш –ташчы – ташка – ташлык
-Шулай итеп, нинди сүзләр тамырдаш сүзләр була инде? 
Көтелгән җавап (Бер тамырдан ясалган сүзләр тамырдаш сүзләр дип атала.)
4 нче бирем

1.1. Шигырь уку, андагы сүзләрнең ясалышына һәм төзелешенә анализ ясау. 

Укытучы: Әйдәгез әле Г. Тукайның шигырен укып китик! (13 нче слайд)
Кызык сезгә, яшь балалар, кышкы кичтә!

Җылы өйдә утырасыз якын мичкә;

Утырасыз рәхәтләнеп, тезелешеп,-

Шатлык сезгә, уңайсызлык килми һич тә. (Г.Тукай)

Менә шушы шигырь юлларында кызыл төс белән бирелгән сүзләргә игътибар итеп карыйк әле! 

Кыш – кы 

Шат – лык 

Уңай – сыз – лык 

Укытучы: Әйдәгез менә беренче сүзгә карап алыйк әле. Беренче сүз нинди сүздән ясалган? Аңлавыгызча, бу сүз кыш сүзеннән ясалган.
 Кыш сүзенә –кы кушымчасы өстәлгән. Кыш сүзеннән кышкы сүзе барлыкка килгән. 

Укытучы: Кышкы сүзе нинди сүз төркеме әле? (көтелгән җавап:  сыйфат). 

Исем сүз төркеменнән –кы кушымчасы ялгану ысулы белән сыйфат сүз төркеме формалашкан. 

Укучылар , ә хәзер түбәндәге сүзләрне дә шушы тәртиптә карап, анализлап чыгарга кирәк.
Көтелгән җаваплар:

шат (нинди?) – шат-лык

сыйфат сүз төркеменнән –лык кушымчасы өстәлеп исем сүз төркеме барлыкка килгән. 

Уңай – сыз – лык 

уңай сүзеннән –сыз кушымчасы өстәлү юлы белән уңайсыз сүзе, ә аннан –лык сүз ясагыч кушымча ялгану юлы белән уңайсызлык сүзе формалашкан. 

Сыйфат сүз төркеменнән исем сүз төркеме формалашкан! 

Шулай итеп, кагыйдәне истә калдырыйк.
Кагыйдә: Сүз ясагыч кушымчалар төрле сүз төркемнәре ясауда катнашалар. 

5 нче бирем.
Укучылар, алдагы слайдта сез ромашка чәчәкләре күрәсез. (14-16 нчы слайдлар)

Укытучы: Әйдәгез әле, беренче ромашка чәчәгенә игътибар итик. 

Нинди сүз төркемнәреннән һәм нинди кушымчалар ялгану ысулы белән исем сүз төркеме барлыкка килде икән? 

Фикерләрегезне мисаллар белән дә дәлилләп  барсагыз, бик тә яхшы була! Һәрбер ромашка чәчәгеннән үзегезгә ошаган 2-3 сүзне аңлатып, 

җавапларны дәфтәрләрегезгә язып барыгыз.

Мәсәлән яшел сүзеннән – лек кушымчасы ялгану ысулы белән яшеллек  сүзе барлыкка килгән. 

Бүл сүзеннән –мә кушымчасы өстәлеп бүлмә сүзе формалашкан икән.

Укытучы: Ә сыйфат, фигыль, рәвеш  сүз төркемнәре нинди кушымчалар ялганып ясалырга мөмкин? 

 III. Рефлексия. Бәяләү. (Слайд18 )
1. Без нәрсәләр эшләдек?

Нинди кыенлыкларга очрадык?

Аларны ничек чишү юлларын эзләдек сорауларына җавап бирү.

2. Дәрескә гомуми бәя кую.

3.Өй эше. 

1.Бирелгән сүзләргә кушымчаларны туры китереп языгыз. Алар нинди сүз төркеменә караган сүзләр икәнен билгеләгез! 

	Сүз
	Кушымча
	Сүз төркеме

	Күз ...
	-лык
	

	Баш...
	-лек
	

	Бас...
	-ма
	

	Бүл...
	-мә
	

	Эш...
	-чән
	


2.Бүгенге темага кагылышлы ( кушымчалар ялганып ясалган сүзләр кергән ) 5 мәкаль яки табышмак табып язарга.
3. “Алма бакчасында” темасына тамырдаш сүзләр кулланып 10-12 җөмләле сочинение язарга.

